यिनै मूल्य, मान्यता र दायित्वबोधका साथ पछिल्लो दुई वर्ष संघको महासचिव जस्तो जिम्मेवार पदमा रहेर भूमिका निर्वाह गर्ने मौका पाएँ।आज आफूलाई थप जिम्मेवार र अनुभवी एनआरएनको रुपमा पाएको छु। अग्रजहरूको व्यक्तित्व, समर्पणभाव, मैत्रीभाव र कार्यक्षमताबाट प्राप्त सिकाई हो भन्नुमा मलाई गौरवबोध हुन्छ। अझै भन्छु, तपाईँ जस्ता कर्मठ एनआरएनले सधैँ देखाउनु भएको सद्भाव र सहकार्यले नै सम्भव भएको हो। त्यसैले दुई वर्षमा मैले जे जति कार्य गर्न सफल भएँ, यसको सम्पूर्ण जस तपाईँहरुलाई नै जान्छ। कतिपय कमी कमजोरी पनि भएका हुन सक्छन्। गर्नैपर्ने कतिपय काम हुन सकेनन्। त्यसको दोष म अरुलाई दिन चाहन्न, सम्पूर्ण रुपमा म आफैँ लिन्छु। जति गर्न सकें, त्यसमा मेरो संघप्रतिको प्रतिबद्धता, इमान्दारिता र मातृभूमिप्रतिको दायित्वबोधको पूरापूर हिस्सा छ भन्ने चाहिँ तपाईहरुलाई विश्वास दिलाउन चाहन्छु।
